BTS-STEC-BEM ตบเท้าซื้อซองรอบ 2 แห่ชิงเค้ก “สายสีส้ม”
“รฟม.” เปิดจำหน่ายซองประมูล “รถไฟฟ้าสายสีส้ม” วันนี้ (27 พ.ค.65) เป็นวันแรก หลังล้มประมูลไปเมื่อต้นปี 64 พบเอกชนอย่างน้อย 3 ราย ได้แก่ BTS-STEC-BEM ตบเท้าซื้อซองรอบ 2
“รฟม.” เปิดจำหน่ายซองประมูล “รถไฟฟ้าสายสีส้ม” วันนี้ (27 พ.ค.65) เป็นวันแรก พบ BTS-STEC-BEM ตบเท้าซื้อซองรอบ 2
27 พ.ค. 2565

การรถไฟฟ้าขนส่งมวลชนแห่งประเทศไทย (รฟม.) เปิดจำหน่ายเอกสารสำหรับการคัดเลือกเอกชน (Request for Proposal: RFP) โครงการรถไฟฟ้าสายสีส้ม ช่วงบางขุนนนท์-มีนบุรี (สุวินทวงศ์) มูลค่า 1.4 แสนล้านบาท วันนี้ (27 พ.ค.) เป็นวันแรก ปรากฎมีเอกชนอย่างน้อย 3 ราย เข้าซื้อซองประมูลโครงการดังกล่าวแล้ว ได้แก่ บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS, บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM และ บริษัท ซิโน-ไทยเอ็นจิเนียริ่ง จำกัด (มหาชน) หรือ STEC
ขณะที่แหล่งข่าวจากวงการรับเหมาก่อสร้าง คาดว่า บริษัท ช.การช่าง จำกัด (มหาชน) หรือ CK และ BEM จะจับมือร่วมกันเข้าประมูลงานรถไฟฟ้าสายสีส้ม  ส่วนกลุ่ม BTS คาดว่าจะจับมือบ STEC ซึ่งเป็นกลุ่มเดิมเข้าร่วมประมูล
สำหรับโครงารรถไฟฟ้าสายสีส้ม ช่วงบางขุนนนท์-มีนบุรี (สุวินทวงศ์)  เป็นโครงการ PPP Net Cost โดย รฟม. ลงทุนด้านการจัดกรรมสิทธิ์ที่ดินทั้งโครงการฯ รวมทั้งดำเนินการก่อสร้างงานโยธาโครงการฯ ส่วนตะวันออก ช่วงศูนย์วัฒนธรรมแห่งประเทศไทย  มีนบุรี (สุวินทวงศ์) และผู้ร่วมลงทุนลงทุนงานออกแบบและก่อสร้างงานโยธาโครงการฯ ส่วนตะวันตก ช่วงบางขุนนนท์  ศูนย์วัฒนธรรมแห่งประเทศไทย งานออกแบบ จัดหา ผลิต ติดตั้ง และทดสอบการทำงานของอุปกรณ์งานระบบรถไฟฟ้า รวมทั้งงานให้บริการการเดินรถไฟฟ้าและซ่อมบำรุงรักษาตลอดทั้งเส้นทาง รวมถึงเป็นผู้จัดเก็บค่าบริการ
ทั้งนี้ รฟม.จะเปิดจำหน่ายเอกสาร RFP ดังกล่าวไปถึงวันที่ 10 มิถุนายน 2565 และมีกำหนดการให้เอกชนยื่นข้อเสนอภายในเดือนกรกฎาคม 2565 โดยคาดว่าจะสามารถลงนามในสัญญาร่วมลงทุนได้ภายในปลายปี 2565
อนึ่ง โครงการรถไฟฟ้าสายสีส้ม ช่วงบางขุนนนท์  มีนบุรี (สุวินทวงศ์) มีแนวเส้นทางเชื่อมระหว่างกรุงเทพมหานครทิศตะวันออกและทิศตะวันตก ระยะทาง 35.9 กิโลเมตร แบ่งเป็นส่วนตะวันออก (ช่วงศูนย์วัฒนธรรมแห่งประเทศไทย  มีนบุรี) ระยะทาง 22.5 กิโลเมตร จำนวน 17 สถานี (สถานีใต้ดิน 10 สถานี และ สถานียกระดับ 7 สถานี) และส่วนตะวันตก (ช่วงบางขุนนนท์  ศูนย์วัฒนธรรมแห่งประเทศไทย) ระยะทาง 13.4 กิโลเมตร จำนวน 11 สถานี (สถานีใต้ดินตลอดสาย)
โดยการเปิดคัดเลือกเอกชนร่วมลงทุนในโครงการรถไฟฟ้าสายสีส้มนี้ ถือเป็นการเปิดประมูลครั้งนี้ 2 หลังจากยกเลิกประกาศเชิญชวนการร่วมลงทุนระหว่างรัฐและเอกชน โครงการรถไฟฟ้าสายสีส้มในครั้งแรก ซึ่งในครั้งแรกไปเมื่อวันที่ 3 ก.พ.2564